ऐश्वर्या से झगड़ा नहीं, तेज प्रताप के तलाक की अर्जी के पीछे यह है वजह, छपरा से ससुर लड़ेंगे या दामाद !

पटना. तेज प्रताप ऐश्वर्या के तलाक मामले ने छपरा लोकसभा सीट को लेकर राजद में पेंच फंसा दिया है। शादी के 6 महीने बाद ही तेज प्रताप ने राज्य के पूर्व मुख्यमंत्री दारोगा राय की पोती ऐश्वर्या को तलाक की अर्जी थमा दी है। इसको लेकर पटना से लेकर दिल्ली तक राजनीतिक बवाल मचा हुआ है।

सीना ठोककर कह रहे तेज-तलाक लेकर रहेंगे

रांची जेल में सजा काट रहे और बिहार की राजनीति के दिग्गज लालू यादव की परेशानी से भी पूरा देश अवगत है। एक तरफ दारोगा राय के बेटे चंद्रिका राय, उनकी पत्नी पूर्णिमा राय और तेज प्रताप की पत्नी ऐश्वर्या राय लगातार लालू परिवार पर दबाव बनाए हुए हैं कि तेज प्रताप से तलाक की अर्जी वापस कराई जाए। वहीं दूसरी तरफ तेज प्रताप पटना से लेकर रांची तक जहां भी मीडिया से रू-ब-रू हो रहे हैं, सीना ठोककर कह रहे हैं कि तलाक लेकर ही रहेंगे।

छपरा लोकसभा सीट को लेकर है विवाद!

इस पूरी घटना पर राजद की राजनीतिक सूत्रों का मानना है कि ये पूरा विवाद छपरा लोकसभा सीट को लेकर खड़ा हुआ है। तेजस्वी ने भास्कर से बातचीत में स्पष्ट कहा था उनकी भाभी ऐश्वर्या छपरा लोकसभा सीट से चुनाव नहीं लड़ेंगी। भैया तेजप्रताप लड़ेंगे या मां राबड़ी, ये अभी उन्होंने तय नहीं किया है। इस बयान के बाद ऐश्वर्या के परिवार ने चंद्रिका राय का नाम छपरा लोकसभा सीट से लड़ने के लिए राजद नेतृत्व के सामने पेश किया। यहीं से विवाद शुरू हुआ।

1977 से छपरा सीट पर लालू परिवार का दबदबा

लालू यादव से पहले पूरे राज्य के यादवों के बड़े नेता दारोगा राय रहे हैं। वर्ष 1977 में पहली बार लालू यादव ने इस सीट पर कब्जा किया था। तब से उनकी सहमति से उनका परिवार या उनका शागिर्द ही इस सीट पर चुनाव लड़ता रहा है। लालू परिवार अपने राजनीतिक और सामाजिक फायदे के हिसाब से तय करता है कि छपरा से कौन चुनाव लड़ेगा। ऐसे में चंद्रिका राय का नाम सामने आने से लालू परिवार सशंकित हो गया कि फिर से छपरा की राजनीति में दारोगा राय का परिवार हावी होना चाहता है।

छपरा से पिता को चुनाव लड़वाना चाहती हैं ऐश्वर्या

सूत्रों के मुताबिक, ऐश्वर्या राय ने अपने पिता को चुनाव लड़वाने का दबाव पति तेज प्रताप यादव पर काफी तेज कर दिया था। इसलिए तेज प्रताप ने यह जानते हुए कि एक साल के अंदर तलाक नहीं हो सकता, जानबूझकर 6 महीने के बाद ही तलाक की अर्जी दायर की। उन्हें पता है कि उनकी इस अर्जी पर कोई सुनवाई नहीं होगी और इस पूरे विवाद में दारोगा राय परिवार का दबाव शून्य हो जाएगा।

चाल ऐसी कि सांप भी मर जाए और लाठी भी न टूटे

दिलचस्प तथ्य यह है कि उन्होंने अपनी इस राजनीतिक चाल से जान-बूझकर अपने पूरे परिवार को अलग रखा ताकि सांप भी मर जाए और लाठी भी न टूटे। तलाक भी नहीं हो और आने वाले दिनों में दारोगा राय का परिवार उन पर किसी भी तरह का दबाव नहीं बना सके। छपरा राजद की राजनीतिक गलियारे में एक-एक नेता तेज प्रताप के इस चाल को काफी सधा हुआ कदम बता रहे हैं।

कंटेंट- इंद्रभूषण